B4-0575, 0576, 0577, 0578, 0579 και 0580/96

Ψήφισμα σχετικά με το Μπουρούντι

Το Ευρωπαϊκό Κοινοβούλιο,

- υπενθυμίζοντας τα προηγούμενα ψηφίσματά του για την κατάσταση στο Μπουρούντι,

Α. θορυβημένο λόγω της συνεχούς επιδείνωσης των συνθηκών ασφαλείας στο Μπουρούντι και λόγω του πρόσφατου κύματος βίας στο Βόρειο και Κεντρικό τμήμα της χώρας, ιδιαίτερα δε λόγω της σφαγής που έγινε στις 26 Απριλίου 1996 στο Μπουχόρο,

B. φοβούμενο ότι η ανεπαρκής αντίδραση της διεθνούς κοινότητας στα φοβερά γεγονότα του Μπουρούντι πιθανόν να επιτρέψουν να επαναληφθεί στη χώρα αυτή η τραγωδία που σημειώθηκε το 1994 στη Ρουάντα,

Γ. αποδοκιμάζοντας την άρνηση του Συμβουλίου Ασφαλείας των ΗΕ να αποστείλει διεθνή δύναμη για να επέμβει σε περίπτωση κλιμάκωσης της βίας, παρά τις επανειλημμένες εκκλήσεις του Γενικού Γραμματέα του ΟΗΕ,

Δ. εκφράζοντας λύπη διότι οι περισσότερες από τις δεσμεύσεις που ανέλαβε το Συμβούλιο στο πλαίσιο του γενικού σχεδίου δράσης της Καρκασόν εξακολουθούν να μην εκπληρούνται στην πράξη,

Ε. επιδοκιμάζοντας από την άλλη πλευρά το μεσολαβητικό ρόλο του πρώην προέδρου Νυερέρε ο οποίος υποστηρίζεται από την ΟΑΕ, την ΕΕ και τον ΟΗΕ,

ΣΤ. έχοντας ωστόσο επίγνωση ότι η εθνική συμφιλίωση στον Μπουρούντι δεν θα μπορέσει να πραγματοποιηθεί παρά μόνο με τη θέληση όλων των πολιτών της χώρας, ιδιαίτερα στα δημοκρατικά θεσμικά όργανα, το στρατό και τον πληθυσμό,

Ζ. εκφράζοντας την ανησυχία του για τις ευθύνες του Ζαΐρ το οποίο διευκολύνει την οργάνωση των εξτρεμιστικών ομάδων και τη λαθραία διακίνηση όπλων,

1. καταδικάζει απερίφραστα τους συνεχείς φόνους εις βάρος εθνοτικών ομάδων και όλες τις άλλες πράξεις βίας που διαπράττουν ομάδες εξτρεμιστών αμφοτέρων των πλευρών καθώς και ορισμένα στοιχεία του στρατεύματος, σε μιά συνεχή προσπάθεια αποσταθεροποίησης και κλιμάκωσης της ένοπλης αντιπαράθεσης;

2. επιβεβαιώνει την υποστήριξή του προς τον Πρόεδρο, όλες τις δημοκρατικές δυνάμεις του Μπουρούντι και τους νόμιμους δημοκρατικούς θεσμούς;

3. παροτρύνει όλες τις πολιτικές δυνάμεις του Μπουρούντι, και ιδίως το στρατό, να θέσουν τέλος στην κλιμάκωση της βίας και να απομονώσουν όλα τα εξτρεμιστικά στοιχεία;

4. υποστηρίζει χωρίς δισταγμό τις προσπάθειες του πρώην προέδρου Nyerere οι οποίες αποτέλεσαν αφορμή για άμεσες διαπραγματεύσεις ανάμεσα στα αντιμαχόμενα μέρη; ζητεί από το Συμβούλιο και από την Επιτροπή να παράσχουν την πολιτική, διπλωματική και υλική βοήθεια προκειμένου η πρωτοβουλία αυτή να οδηγήσει το Μπουρούντι στην ειρήνη και τη σταθερότητα;

5. ζητεί να πραγματοποιηθεί χωρίς περαιτέρω χρονοτριβή η μετάβαση στο Μπουρούντι των 35 παρατηρητών για θέματα δικαιωμάτων του ανθρώπου;

6. καταγγέλλει το γεγονός ότι το Συμβούλιο δεν έχει ακόμη δώσει συνέχεια στο πρόγραμμα της Carcassone και δεν έχει εφαρμόσει κοινή και αποτελεσματική πολιτική για να συμβάλει στη διευθέτηση της κρίσης στο Μπουρούντι;

7. χαιρετίζει ωστόσο τον πρόσφατο διορισμό του ειδικού απεσταλμένου της ΕΕ στην περιοχή των Μεγάλων Λιμνών, κ. Aldo Ajello, αλλά καλεί επίσης την Επιτροπή, το Συμβούλιο και τα κράτη μέλη να χαράξουν και να εφαρμόσουν χωρίς χρονοτριβή την κατάλληλη προληπτική στρατηγική στο Μπουρούντι, σύμφωνα με τις γενικές κατευθύνσεις περί προληπτικής διπλωματίας, επίλυσης των διενέξεων και διατήρησης της ειρήνης στην Αφρική, τις οποίες ενέκρινε το Συμβούλιο στις 4 Δεκεμβρίου 1995;

8. επαναλαμβάνει το αίτημά του προς το Συμβούλιο Ασφαλείας των Ηνωμένων Εθνών να απαντήσει θετικά στο αίτημα του Γενικού του Γραμματέα όσον αφορά την συγκρότηση σώματος αποτροπής συγκρούσεων στο Μπουρούντι; ζητεί επίσης από τις αρχές του Μπουρούντι να τηρήσουν αυστηρά τις αποφάσεις του Συμβουλίου Ασφαλείας;

9. καλεί τη διεθνή εξεταστική επιτροπή να επιταχύνει τις εργασίες της, και ζητεί οι υπεύθυνοι των σφαγών να συλληφθούν, να δικασθούν και να καταδικασθούν ώστε να αρθεί το κλίμα ατιμωρησίας που συντείνει στην αύξηση της βίας;

10. καλεί τις κυβερνήσεις των γειτονικών χωρών, ιδίως του Ζαΐρ, να παύσουν κάθε υποστήριξη -οικονομική, υλικοτεχνική, στρατιωτική και πολιτική- προς τους εξτρεμιστές του Μπουρούντι, και ζητεί από τη διεθνή κοινότητα να ασκήσει πιέσεις προς τον σκοπό αυτό στις κυβερνήσεις των εν λόγω χωρών;

11. εξορκίζει όλες τις κυβερνήσεις των χωρών της περιοχής να εφαρμόσουν κατεπειγόντως το ψήφισμα 1049 του Συμβουλίου Ασφαλείας της 5ης Μαρτίου 1996, καλώντας τα κράτη να εντοπίσουν και να κλείσουν τους ραδιοφωνικούς σταθμούς που υποδαυλίζουν τη βία και το μίσος, και να ενθαρρύνουν τις δραστηριότητες των μεσολαβητών με στόχο τη συμφιλίωση;

12. αναθέτει στον Πρόεδρό του να διαβιβάσει το παρόν ψήφισμα στο Συμβούλιο, την Επιτροπή, τις κυβερνήσεις των κρατών μελών της ΕΕ, τις κυβερνήσεις των χωρών ΑΚΕ, την κυβέρνηση του Μπουρούντι και τους Γενικούς Γραμματείς του ΟΗΕ και της ΟΑΕ.